Þórhildur Sunna Ævarsdóttir , þingmaður Pírata , skaut föstum skotum að Áslaugu Örnu Sigurbjörnsdóttur dómsmálaráðherra í stöðuuppfærslu á Facebook í gærkvöldi en ástæðan var viðtal við ráðherrann í kvöldfréttum RÚV . Fram kom í fréttum RÚV að dómsmálaráðherra liti ekki svo á að Ísland væri í félagsskap með pólskum stjórnvöldum þótt þau hefðu lýst yfir stuðningi við málstað Íslands í Landsréttarmálinu . Stuðningsyfirlýsingin breytti engu um hvernig Ísland ræki málið fyrir Mannréttindadómstól Evrópu . „ Við erum í engum félagsskap með þeim og þó að þeir tjái sig um þetta mál og hafi skoðun á því . Evrópuríki gera það ítrekað varðandi hin ýmsu mál sem eru fyrir mannréttindadómstólnum og er heimilt að gera slíkt við hvaða mál sem er . Þannig að þetta breytir engu því hvernig við förum í málið og við erum í engum sérstökum félagsskap við Pólverja vegna þessa máls , “ sagði Áslaug Arna í gærkvöldi . Auglýsing Jafnframt greindi hún frá því að íslensk stjórnvöld hefðu ekki vitað af áhuga Pólverja á málinu fyrr en greinargerðin var gerð opinber . Í henni segjast Pólverjar líta svo á að niðurstaða málsins hafi mikið fordæmisgildi og geti haft áhrif á evrópskar reglur um skipun dómara . „ Það hafa auðvitað verið ýmsar skoðanir á því og við höfum talið að þetta mál hafi ekki mikið fordæmisgildi , “ sagði ráðherra á RÚV . Takmörkuð virðing fyrir sannleikanum Þórhildur Sunna gagnrýnir þessi orð ráðherra . „ Kanntu annan ? Hentisemisrökin eru orðin svo mörg og virðingin fyrir sannleikanum svo takmörkuð að dómsmálaráðherra landsins leyfir sér að halda fram þessari þvælu beint í kjölfarið á greinargerð ríkislögmanns í málinu , þar sem fordæmisgildið er beinlínis notað sem rök gegn dómi MDE , “ skrifar hún . Hún heldur áfram og segir að forsætisráðherra , Katrín Jakobsdóttir hafi endurtekið þessi rök sem afsökun fyrir því að áfrýja málinu ; vegna þess að það væri fordæmisgefandi í Evrópu . „ Nú má einhver rifja upp fyrir mér hvernig bæði Áslaug og Þórdís Kolbrún hafa verið að tala um þetta mál – en ekki man ég til þess að þær hafi áður borið fyrir sig að þessi dómur hafi ekkert fordæmisgildi í Evrópu . “ Þá segir Þórhildur Sunna það jafnframt vera vandræðalegt fyrir Áslaugu Örnu að RÚV vísi svo í álit meirihluta fjárlaganefndar beint í kjölfarið á „ bullinu í henni “ þar sem fordæmisgildið sé meðal annars notað sem rök fyrir 8 milljóna króna fjárveitingu til Ríkislögmanns . Ráðuneytið taldi dóm MDE ekki aðeins hafa áhrif hér á landi heldur um alla Evrópu Þórhildur Sunna vísar í tilkynningu frá dómsmálaráðuneytinu sem birtist þann 9. apríl síðastliðinn á vef Stjórnarráðsins en í henni segir að dómur MDE hafi ekki aðeins áhrif hér á landi heldur einnig um alla Evrópu , hvað varðar spurningar um það hvort skipan dómstóla sé ákveðin með lögum í þeim skilningi sem lagður sé til grundvallar í niðurstöðu meirihlutans . „ Það er einnig mat sérfræðinga dómsmálaráðuneytisins , að höfðu samráði við ríkislögmann og dr. Thomas Horn , málflutningsmann og sérfræðing í mannréttindum og réttarfari , að leita eigi endurskoðunar á dómi MDE enda vekur málið upp veigamiklar spurningar um túlkun og framkvæmd mannréttindasáttmála Evrópu , “ segir í tilkynningu dómsmálaráðuneytisins frá því í apríl . Þórhildur Sunna líkur færslu sinni á að segja : „ Meiri ansvítans vitleysan sem vellur upp úr stjórnarheimilinu þessa dagana . “ Nei hættu nú alveg . Áslaug Arna , dómsmálaráðherra sagði rétt í þessu ( í kvöldfréttum RÚV ) um Landsréttarmálið fyrir ... Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .